
ข้อบัญญัติตำบล
เรื่อง ควบคุมกิจการที่เป็นอันตรายต่อสุขภาพ
       อาศัยอำนาจตามความในมาตรา 71 แห่งพระราชบัญญัติสภาตำบลและองค์การบริหารส่วนตำบล พ.ศ.2537 มาตรา 32 มาตรา 54 และมาตรา 63 แห่งพระราชบัญญัติสาธารณสุข พ.ศ.2535 องค์การบริหารส่วนตำบล โดยได้รับความเห็นชอบจากสภาองค์การบริหารส่วนตำบลแม่เจ้าอยู่หัว และโดยได้รับความเห็นชอบจากนายอำเภอเชียรใหญ่ จึงได้ออกข้อบัญญัติตำบลไว้ดังต่อไปนี้
ข้อ 1. ข้อบัญญัติตำบลนี้เรียกว่า “ข้อบัญญัติตำบล” เรื่อง ควบคุมกิจการที่เป็นอันตรายต่อสุขภาพ พ.ศ.2547
ข้อ 2. ให้ใช้ข้อบัญญัติตำบลนี้ ในเขตองค์การบริหารส่วนตำบลแม่เจ้าอยู่หัว ตั้งแต่วันที่ได้ประกาศไว้โดยเปิดเผยที่สำนักงานองค์การบริหารส่วนตำบลแม่เจ้าอยู่หัว แล้วเจ็ดวัน เป็นต้นไป
ข้อ 3. ในข้อบัญญัติตำบลนี้

“เจ้าพนักงานท้องถิ่น”  หมายความว่า นายกองค์การบริหารส่วนตำบลแม่เจ้าอยู่หัวได้รับแต่งตั้งจากเจ้าพนักงานท้องถิ่น (หมายถึง ข้าราชการหรือพนักงานของส่วนราชการส่วนท้องถิ่นแต่งตั้งจากเจ้าพนักงานส่วนท้องถิ่นนั้น

“เจ้าพนักงานสาธารณสุข”  หมายความว่า เจ้าพนักงานซึ่งรัฐมนตรีให้มีอำนาจหน้าที่ดูแลและรับผิดชอบในการดำเนินการสาธารณสุขตามข้อบัญญัติแห่งพระราชบัญญัติสาธารณสุข พ.ศ.2535 ในท้องถิ่นที่ใช้ในข้อบัญญัติตำบลนี้
ข้อ 4. ในการค้าซึ่งเป็นที่รังเกียจที่อาจเป็นอันตรายต่อสุขภาพ ประเภทต่าง ๆ ดังต่อไปนี้ เป็นการค้าซึ่งกำหนดให้ควบคุมตามมาตรา 31 แห่งพระราชบัญญัติสาธารณสุข พ.ศ.2535
1. การเลี้ยงม้า โค กระบือ
2. การเลี้ยงสุกร
3. การเลี้ยงแพะ แกะ
4. การเลี้ยงห่าน เป็ด ไก่
5. การเลี้ยงสัตว์เพื่อรีดเอานม การรีดนม
6. การทำเนย เนยเทียม
7. การฆ่าห่าน เป็ด ไก่ ยกเว้นการฆ่าในภัตตาคาร โรงแรม หรือร้านข้าวแกงเพื่อปรุงอาหารในนั้น หรือฆ่าปรุงอาหารเร่ขายด้วยตนเอง
8. การฟอกหนังสัตว์ การสะสมหนังสัตว์
9. การสะสมเขาสัตว์ กระดูกสัตว์ ขนสัตว์ และหนังสัตว์ที่ยังไม่ได้ฟอก
10. การย้อมที่ทำให้เกิดกลิ่นเหม็น
11. การทำกะปิ น้ำปลา น้ำเคย ไตปลา เต้าเจี้ยว ซีอิ๋ว หอยดอง
12. การทำการสะสมปลาร้า ปลาเจ่า กุ้งเจ่า
13. การทำและตากปลาเค็ม เนื้อเค็ม หนังหมู กุ้งแห้ง การเคี่ยวมันกุ้ง
14. การนึ่งปลา การต้มปลาซึ่งใช้แทนการนึ่ง ยกเว้นการนึ่งหรือต้มในภัตตาคาร โรงแรม หรือร้านข้าวแกงเพื่อปรุงอาหารในนั้น และการนึ่งหรือต้มปรุงอาหารเร่ขายด้วยตนเอง
15. การทำสบู่
16. การเคี่ยวหนังสัตว์
17. การอัดเอามัน
18. การเคี่ยวมัน การทำกุนเชียง หมูตั้ง
19. การทำเส้นหมี่ เส้นขนมจีนแห้ง ก๋วยเตี๋ยว เต้าหู้ วุ้นเส้น เคี่ยมอี๋
20. การทำแบ๊ะแซ
21. การเผาเปลือกหอย
22. การล้าง การรม การสะสมยางพาราดิบ
23. การทำอาหารบรรจุกระป๋อง ขวด หรือภาชนะอื่นใด
24. การทำขนมปังสด ขนมปังแห้ง จันทร์อับ
25. การทำน้ำอัดลม น้ำหวาน น้ำโซดา
26. การทำน้ำตาล
27. การทำนมข้น
28. การทำแห้งมันสำปะหลัง แป้งสาคู และการทำแห้งชนิดอื่น ๆ ในทำนองเดียวกัน
29. การสีข้าว
30. การต้มกลั่นแอลกอฮอล์ สุรา เบียร์ และน้ำส้มสายชู
31. การทำไม้ขีดไฟ
32. การทำแชลเล็ค
33. การทำภาชนะดินเผา
34. การทำและม้วนยาสูบ
35. การทำกระดาษทราย
36. การทำธูป โดยใช้เครื่องจักร
37. การปั่นฝ้ายหรือนุ่น โดยใช้เครื่องจักร
38. การประดิษฐ์ของเครื่องใช้ด้วยกระดูกสัตว์ เขาสัตว์ หนังสัตว์และยาง
39. การสะสมหนังสัตว์ชนิดแผ่นที่ฟอกแล้ว
40. การสะสมถ่าน
41. การเลื่อยหรือซอยไม้
42. การหล่อ หลอม ตี กลึง ถลุงแร่ แก้ว และโลหะทุกชนิด
43. การเชื่อมและประสานโลหะด้วยแก้ว ไฟฟ้า หรือเครื่องจักร
44. การต่อ ประกอบหรือซ่อมเครื่องจักร เครื่องยนต์ เรือยนต์ เรือกลไฟ
45. การล้างอัดฉีดรถยนต์
46. การเคลือบ ชุบโลหะ ตะกั่ว สังกะสี ดีบุก โครเมียม นิคเกิล
47. การขัดโลหะด้วยเครื่องจักร
48. การโม่ ป่นหินด้วยเครื่องจักร
49. การอัด เจาะ รีดโลหะด้วยเครื่องจักร
50. การโม่ บิดยา ด้วยเครื่องจักร
51. การประดิษฐ์ไม้หรืองาเป็นสิ่งต่าง ๆ ด้วยเครื่องจักร
52. การไส เจาะ ขุดร่อง ทำคิ้ว และตัดไม้ด้วยเครื่องจักร
53. การทำสังกะสี เหล็ก เหล็กวิลาส ตะกั่ว ดีบุก หรือทองแดง เป็นภาชนะเครื่องใช้ต่าง ๆ 
54. การพิมพ์หนังสือด้วยเครื่องจักร (เว้นการพิมพ์หนังสือพิมพ์)
55. การทำกระดาษเป็นกล่อง ซอง ถุง หรือสมุดด้วยเครื่องจักร
56. การพ่นสี
57. การกรอด้าย ทอผ้าด้วยเครื่องจักร หรือด้วยกี่กระตุก ตั้งแต่ 5 กี่ขึ้นไป
58. การสะสมหรือล้างครั่ง
59. การทำยากันยุงชนิดเผามีควัน
60. การคั่วกาแฟ
61. การทอกระสอบด้วยเครื่องจักร
62. การสะสมปอหรือป่าน
63. การทำกระดาษต่าง ๆ 
64. การทำสิ่งของเครื่องใช้ด้วยวัสดุซีเมนต์หรือคล้ายคลึง
65. การทำลูกชิ้นด้วยเครื่องจักร
66. การทำกาว
67. การประดิษฐ์ของใช้ด้วยยางเทียม พลาสติก เซลโลลอม เบเกอร์ไลท์หรือวัสดุคล้ายคลึง
68. การทอเสื่อพรม และสิ่งอื่น ๆ 
69. การทำหรือบรรจุยาฆ่าแมลง หรือยารักษาสัตว์
70. การทำผงชูรส
71. การสะสมอาหารสัตว์
72. การขัด กะเทาะ บดเมล็ดพืช
73. การโม่บดชัน
74. การทำบรรจุเครื่องสำอาง และยาสีฟัน
75. การปะเชื่อมยาง
76. การทำยารักษาโรค
77. การทำสีและน้ำมันผสมสี
78. การทำสำลี
79. การทำและสะสมปุ๋ย
80. การทำและอัดแบตเตอรี่น้ำและแห้ง
81. การเย็บผ้าด้วยเครื่องจักรเกิน 5 หลัง
82. การทำน้ำกรด
83. การทำน้ำกลั่น น้ำบริโภคและเครื่องดื่มชนิดต่าง ๆ 
84. การทำสะสมแก๊ส
85. การประกอบกิจกรรม การอาบ อบ นวด
86. การประกอบกิจการโรงแรม
87. การประกอบกิจการโรงมหรสพ
88. การสะสมน้ำมันเชื้อเพลิง
89. การสะสมซีเมนต์ หรือวัสดุคล้ายคลึง
90. การทำหลอดกาแฟ
91. การอบไม้
92. การซ่อมเครื่องอิเล็คโทรนิค
93. การล้างฟิล์มรูปถ่ายและฟิล์มภาพยนตร์
94. การพิมพ์สี ลวดลายผ้าและสิ่งอื่น ๆ 
95. การทำหรือประดิษฐ์ผ้าเย็นและสิ่งคล้ายกันที่ไม่บรรจุหรือบรรจุในกล่องหรือซอง
96. การจัดให้มีการเล่นสเก็ตโดยมีแสงหรือมีสีเสียงประกอบ หรือการเล่นอื่นในทำนองเดียวกันเกี่ยวกับการค้า
97. การตัดโลหะด้วยเครื่องไฟฟ้า  แก๊ส หรือเครื่องจักร
98. การเจียระไนเพชร พลอย หิน กระจก หรือวัตถุคล้ายคลึง
99. การเลื่อย ตัด หรือประดิษฐ์หินเป็นสิ่งต่าง ๆ 
100. การประดิษฐ์กระจก
101. การเคลือบ ชุบ วัตถุด้วยพลาสติก เซลโลลอยล์ เบเกอร์ไลท์ หรือวัตถุคล้ายคลึง
102. การโม่ บด หลอม หล่อพลาสติก เซลโลลอยล์ เบเกอร์ไลท์ หรือวัตถุคล้ายคลึง
103. การอัด ผ้าเบรค ครัช
104. การสะสม แยก คัดเลือก หรือล้างแร่
105. การทำหรือบรรจุสารเคมีดับเพลิง
106. การทำน้ำแข็ง (น้ำแข็งหลอด,อนามัย)
107. การทำชอล์ค ปูนพลาสเตอร์
108. การซักรีด อัดกลีบ คัดสีผ้าด้วยเครื่องจักร
109. การทำใยมะพร้าวหรือวัตถุคล้ายคลึงด้วยเครื่องจักร
110. การทำเทียน เทียนไข หรือวัตถุคล้ายคลึง
111. การพิมพ์แบบ พิมพ์เขียว
112. การเก็บถนอมอาหาร ด้วยเครื่องจักรที่มีกำลัง ตั้งแต่ 5 แรงม้าขึ้นไป
113. การบรรจุใบชาแห้ง
114. การทำไอศกรีม
115. การทำบะหมี่ มักกะโรนี
116. การสะสมถ่ายโค๊ก
117. การจัดให้มีการเต้นรำ รำวง รองแง็ง หรือการแสดงอื่น ๆ ในทำนองเดียวกัน ซึ่งอาจเป็นอันตรายต่อสุขภาพ
118. การจัดตั้งสระว่ายน้ำ หรือกิจการอื่นใดในทำนองเดียวกัน
119. การรับจ้างแต่งเล็บ การแคะหู การล้างตา ซึ่งอาจเป็นอันตรายต่อสุขภาพ
120. การสะสมวัตถุสิ่งของ ที่ชำรุดใช้แล้วหรือเหลือใช้
121. การทำ เก็บ ขนส่ง และค้าดอกไม้เพลิง หรือสารเคมี อันเป็นส่วนประกอบในการผลิตดอกไม้เพลิง
122. การประกอบกิจการเลี้ยง รวบรวมสัตว์นานาชนิดในที่สาธารณะหรือที่เอกชน หรือธุรกิจอื่นใดที่มีลักษณะทำนองเดียวกัน เพื่อให้ประชาชนเข้าชมหรือเพื่อประโยชน์ของกิจการนั้น ทั้งนี้จะเรียกเก็บค่าดูแลหรือค่าบริการ ไม่ว่าทางตรงหรือทางอ้อมหรือไม่ก็ตาม
123. การให้บริการควบคุมน้ำหนักโดยวิธีการควบคุมทางโภชนาการให้อาหารที่มีวัตถุประสงค์พิเศษ หรือโดยวิธีอื่นใด เว้นแต่การให้บริการดังกล่าวในสถานพยาบาลตามกฎหมายว่าด้วยสถานพยาบาลและการบริหารร่างกาย
124. การแปรรูป การตาก การเก็บสะสม หรือการขนส่งถ่ายมันสำปะหลัง
125. การแต่งผม
ข้อ 5. เมื่อพ้นกำหนดเวลา 90 วัน นับแต่วันใช้ข้อบัญญัติตำบลนี้ ให้มิให้บุคคลใดประกอบการค้าซึ่งกำหนดควบคุมดังระบุไว้ใน ข้อ4. ในเขตองค์การบริหารส่วนตำบลแม่เจ้าอยู่หัวเว้นแต่จะขอการอนุญาตจากเจ้าพนักงานท้องถิ่น หรือผู้ที่ได้รับมอบหมายโดยชอบด้วยกฎหมาย
ข้อ 6. ผู้ขอใบอนุญาตประกอบการค้าซึ่งให้ควบคุม ต้องยื่นเรื่องราวตามแบบที่ได้กำหนดจากเจ้าพนักงานท้องถิ่นหรือผู้ได้รับมอบหมายโดยชอบด้วยกฎหมายและต้องปฏิบัติและจัดสถานที่ประกอบให้เป็นกิจการนั้นให้เป็นไปตามเงื่อนไข อันเกี่ยวด้วยสุขลักษณะซึ่งเจ้าพนักงานส่วนท้องถิ่นได้กำหนดไว้ตามกรณี ดังต่อไปนี้
(1) สถานที่นั้นต้องมีทำเลซึ่งมีรางระบายน้ำ รับน้ำโสโครก ให้พ้นจากที่นั้นได้สะดวก
(2) ต้องทำร่องระบายน้ำไปสู่ทางระบายน้ำสาธารณะหรือบ่อรับน้ำโสโครกหรือวัตถุที่มีลักษณะเรียบไม่ซึม ไม่รั่ว น้ำไหลได้สะดวก
(3) การระบายน้ำและรางระบายน้ำ ต้องมีลักษณะไม่ทำให้เป็นที่เดือดร้อนแก่ผู้ใช้เส้นทางสาธารณะหรือแก่ผู้อาศัยอยู่ใกล้เคียง
(4) เมื่อเจ้าพนักงานสาธารณะสุขเห็นว่าสถานที่ใดสมควรจะต้องทำพื้นด้วยเพื่อป้องกันมิให้น้ำซึมรั่วไหล หรือขังอยู่ได้ หรือเห็นว่าควรมีบ่อพักน้ำโสโครกหรือต้องมีเครื่องดูดน้ำหรือเครื่องป้องกันควัน มูล เถ้า กลิ่น ไอหรือสิ่งอื่นใด ซึ่งอาจเป็นเหตุรำคาญแก่ผู้อยู่ใกล้เคียงต้องให้เป็นไปตามคำแนะนำของเจ้าพนักงานสาธารณะสุข
(5) ต้องให้มีแสงสว่างและทางระบายลมเพียงพอ และจะต้องจัดสถานที่มิให้เป็นที่อยู่ของสัตว์พาหนะนำโรค
(6) ต้องจัดให้มีน้ำสะอาดเพียงพอแก่การค้านั้น
(7) ต้องมีที่สำหรับรองรับมูล มูลฝอย สิ่งปฏิกูลและสิ่งเปรอะเปื้อนอันต้องสุขลักษณะ
(8) ต้องมีส้วมต้องด้วยสุขลักษณะมีจำนวนเพียงพอกับจำนวนในสถานที่นั้น
(9) สถานที่เลี้ยงสัตว์ต้องมีสถานที่ขังและปล่อยสัตว์กว้างขวางเพียงพอ
(10) สถานที่เกี่ยวกับการตากหรือผึ่งสินค้าต้องมีจำนวนเพียงพอและไม่ทำให้เดือดร้อนรำคาญแก่ผู้อยู่ใกล้เคียง หรือสัญจรไปมาตามที่เจ้าพนักงานสาธารณสุขเห็นชอบ
(11) ปฏิบัติการอื่นใดอันเกี่ยวกับการนั้น ๆ ตามคำแนะนำของเจ้าพนักงานสาธารณสุข
ข้อ 7. ให้เจ้าพนักงานท้องถิ่นมีอำนาจผ่อนผันผู้ขอรับใบอนุญาตงดเว้นการปฏิบัติตามเงื่อนไขที่กำหนดไว้ตามข้อ 6.  เพียงเท่าที่เห็นสมควร หรือจะเปลี่ยนแปลงอย่างใด เพื่อให้เหมาะสมแก่การค้า
ข้อ 8. เมื่อเจ้าพนักงานท้องถิ่นหรือผู้ได้รับมอบอำนาจโดยชอบด้วยกฎหมายได้พิจารณาให้ผู้ขอรับใบอนุญาตให้ปฏิบัติตามความใน ข้อ 6. ข้อ 7. และการอนุญาตนั้นไม่เป็นการกระทบกระเทือนสุขภาพของประชาชน ก็ให้ออกใบอนุญาตให้ตามแบบที่กำหนดไว้ภายใน สิบห้าวัน
ข้อ 9. ผู้ได้รับใบอนุญาตให้ประกอบการค้าซึ่งควบคุม ต้องปฏิบัติตามเงื่อนไขอันเกี่ยวด้วยสุขลักษณะ
(1) ต้องรักษาสถานที่ตามที่มีเงื่อนไขกำหนดไว้ในข้อ 6 ข้อ 7  ให้อยู่ในภาวะอันดีและทำความสะอาดกวาดล้างสถานที่ประกอบการค้าให้สะอาดทุกวัน
(2) ต้องประกอบการค้าภายในเขตสถานที่และตามกำหนดวันเวลาที่ได้รับอนุญาต
(3) ต้องรักษาเครื่องมือเครื่องใช้ในการประกอบการทุกอย่างให้สะอาดอยู่เสมอ
(4) ต้องรักษาสถานที่อย่าให้เป็นที่เพาะพันธ์แมลงวัน ยุง หรือสัตว์นำโรคอื่น ๆ 
(5) ถ้าจะต้องเปลี่ยนแปลงแก้ไขหรือเพิ่มเติมสถานที่ ต้องได้รับใบอนุญาตจากเจ้าพนักงานท้องถิ่นก่อน
(6) ต้องปฏิบัติการทุกอย่างเพื่อให้ได้สุขลักษณะตามคำแนะนำของเจ้าพนักงานสาธารณสุข หรือคำสั่งของเจ้าพนักงานท้องถิ่น
(7) ต้องยอมให้เจ้าพนักงานท้องถิ่นหรือเจ้าพนักงานสาธารณสุขหรือผู้ได้รับแต่งตั้งตามกฎหมายเข้าตรวจสถานที่ เครื่องมือ เครื่องใช้ ตลอดจนวิธีการประกอบการค้านั้นได้ในเวลาอันสมควรที่ได้รับแจ้งความประสงค์ให้ทราบแล้ว
ข้อ 10. ให้เจ้าพนักงานท้องถิ่นเรียกเก็บค่าธรรมเนียมการออกใบอนุญาตให้ประกอบการค้าตามอัตราท้ายข้อ    บัญญตินี้ตำบลนี้ ใบอนุญาตฉบับหนึ่งให้ใช้สำหรับการค้าประเภทเดียว และเฉพาะสถานที่เดียว ถ้าประกอบการค้าซึ่งให้ควบคุมหลายประเภทในขณะและสถานที่เดียวกัน ให้เรียกเก็บค่าธรรมเนียมในประเภทอัตราสูงแต่ประเภทเดียว ประเภทอื่นให้เรียกเก็บเพียงกึ่งอัตรา
ข้อ 11. ผู้ใดฝ่าฝืนไม่ปฏิบัติตามข้อบัญญัติตำบลนี้ มีความผิดตามมาตรา 71 , 73 , 76 หรือ 84 แล้วแต่กรณีแห่งพระราชบัญญัติสาธรณสุข พ.ศ.2535 และศาลมีอำนาจสั่งห้ามมิให้ประกอบการค้าประเภทนั้นต่อไป จนกว่าจะได้รับอนุญาตจากเจ้าพนักงานท้องถิ่น
ข้อ 12. บรรดาใบอนุญาตการค้าซึ่งเป็นที่รังเกียจหรืออาจเป็นอันตรายต่อสุขภาพที่ได้ออกในวันใช้ข้อบัญญัติตำบลนี้ ให้คงใช้ต่อไปจนสิ้นอายุใบอนุญาตนั้น
ข้อ 13. ให้นายกองค์การบริหารส่วนตำบลแม่เจ้าอยู่หัว เป็นผู้รักษาการให้เป็นไปตามข้อบัญญัตินี้และให้มีอำนาจออกข้อบัญญัติตามที่เห็นสมควร



ประกาศ ณ วันที่  22  เดือนมีนาคม  พ.ศ. 2547
                                                                                  ทวี  ซุ่นอินทร์


  

 
(นายทวี  ซุ่นอินทร์)
 



นายกองค์การบริหารส่วนตำบลแม่เจ้าอยู่หัว
              เห็นชอบ
     พงษ์เฑพ  จิรสุขประเสิฐ

(นายพงษ์เฑพ  จิรสุขประเสริฐ)
        นายอำเภอเชียรใหญ่

